b"\n_START_ARTICLE_\nPrincipats de l'\xc3\x8dndia\n_START_PARAGRAPH_\nEls Estats principescos de l'\xc3\x8dndia foren uns principats o regnes que existiren al subcontinent indi durant la colonitzaci\xc3\xb3 brit\xc3\xa0nica, sobre els quals regnava un dirigent local, anomenat pr\xc3\xadncep pels brit\xc3\xa0nics, per\xc3\xb2 que era rei de ple dret. Aquests estats eren diferents de les regions de l'\xc3\x8dndia (les presid\xc3\xa8ncies i prov\xc3\xadncies) que formaven l'\xc3\x8dndia brit\xc3\xa0nica i que van estar sota administraci\xc3\xb3 de la Companyia Brit\xc3\xa0nica de les \xc3\x8dndies Orientals fins al 1858, i despr\xc3\xa9s sota administraci\xc3\xb3 brit\xc3\xa0nica directa, en el que hom anomenar\xc3\xa0 Raj Brit\xc3\xa0nic, fins a 1947._NEWLINE_Els Estats principescos gaudien d'una autonomia local i posse\xc3\xafen les seves pr\xc3\xb2pies lleis, lleng\xc3\xbces, festes i vacances, ministres i monarques, per\xc3\xb2 estaven sota protecci\xc3\xb3 brit\xc3\xa0nica, la qual cosa els convertia, essencialment, en vassalls. En el moment de la independ\xc3\xa8ncia, se'n comptaven 641, sense incloure-hi Birm\xc3\xa0nia - part integrant de l'Imperi brit\xc3\xa0nic de l'\xc3\x8dndia - que, ella mateixa, estava formada per 52 Estats i eren representats amb una cambra especial de l'assemblea legislativa \xc3\xadndia anomenada Cambra dels Pr\xc3\xadnceps (House of Pr\xc3\xadnces). _NEWLINE_Els dirigents hind\xc3\xbas menys poderosos utilitzaven el t\xc3\xadtol de \xc2\xabth\xc3\xa2kur\xc2\xbb, m\xc3\xa9s tard anglicitzat en tagore, un terme d'origen bengal\xc3\xad equivalent a kshatriya. La majoria dels dirigents hind\xc3\xbas utilitzaven el t\xc3\xadtol de raja o una de les seves variants tals com r\xc3\xa2i, r\xc3\xa2na, r\xc3\xa2wal, r\xc3\xa2o, r\xc3\xa2ya o r\xc3\xa2wat. Els m\xc3\xa9s influents afegien el prefix mah\xc3\xa2 - amb el significat de gran, com el magne de Charlemagne per a Carles el Gran - com en maharaj\xc3\xa0, maharana, etc. Els dirigents musulmans utilitzaven tots el t\xc3\xadtol de nabab, amb excepci\xc3\xb3 del nizam de Hyderabad i Berar i del wali o khan de Qalat.\n_START_SECTION_\nT\xc3\xadtols i regles de preced\xc3\xa8ncia\n_START_PARAGRAPH_\nLa salutaci\xc3\xb3 del can\xc3\xb3 - els guns - era la regla protocol\xc2\xb7l\xc3\xa0ria utilitzada per determinar la preced\xc3\xa8ncia dels dirigents. Els pr\xc3\xadnceps eren saludats per una salva composta d'un nombre imparell de salves de canons - de tres a vint-i-una - destinades a indicar el seu rang. Un gran nombre de sobirans menors no tenien dret a la salva; de manera general, la majoria dels sobirans gaudien d'una salva d'almenys nou canonades. Les salves de nombres inferiors eren de fet pels xeics \xc3\xa0rabs dels estats costaners, igualment sota suzerania brit\xc3\xa0nica. D'una manera general, el nombre de guns era el mateix per a tots els sobirans d'un mateix estat. Tanmateix alguns d'ells eren distingits individualment per una salva d'un nombre superior de trets. A m\xc3\xa9s a m\xc3\xa9s, certs sobirans gaudien als seus propis territoris, exclusivament, d'una salva m\xc3\xa9s nombrosa. _NEWLINE_En el moment de la independ\xc3\xa8ncia \xc3\xadndia, nom\xc3\xa9s cinc sobirans - el Nizam de Hyderabad, el maharaj\xc3\xa0 de Mysore, el maharaj\xc3\xa0 de Jammu i Caixmir, el maharaj\xc3\xa0 Gaikwar de Baroda i el maharaj\xc3\xa0 Scindia de Gwalior - gaudien d'una salva de 21 trets, i cinc sobirans - el nabab de Bhopal, el maharaj\xc3\xa0 Holkar d'Indore, el maharana de Mewar, el maharaj\xc3\xa0 de Kolhapur i el maharaj\xc3\xa0 de Travancore - eren saludats per 19 guns. El virrei de les \xc3\x8dndies es beneficiava de 31 canonades i l'emperador de les \xc3\x8dndies, quant a ell, tenia dret a una salutaci\xc3\xb3 de 101 guns._NEWLINE_El pr\xc3\xadncep s\xc3\xa8nior era el Nizam d'Hyderabad, que portava el t\xc3\xadtol d'Exalted Highness (altesa de m\xc3\xa9s alt rang); els altres pr\xc3\xadnceps gaudien del t\xc3\xadtol de Highness, o sigui Altesa. Cap t\xc3\xadtol particular no era utilitzat pels sobirans saludats per menys d'11 guns. Despr\xc3\xa9s de la independ\xc3\xa8ncia de l'\xc3\x8dndia, el maharana d'Udaipur va reempla\xc3\xa7ar el Nizam com a pr\xc3\xadncep s\xc3\xa8nior i el t\xc3\xadtol d'Altesa va ser est\xc3\xa8s als sobirans de 9 guns. _NEWLINE_Tots els sobirans eren elegibles per rebre certes distincions brit\xc3\xa0niques associades als ordes de cavalleria de l'\xc3\x8dndia, l'Orde de l'Estrella de l'\xc3\x8dndia i l'Orde de l'Imperi Indi. Els sobirans saludats amb salves de 21 i 19 guns rebien de manera normal el m\xc3\xa9s alt rang possible, Cavaller Gran Comandant de l'Orde de l'Estrella de l'\xc3\x8dndia, Knight Grand Commander of the Order of the Star of India ). Les dones tamb\xc3\xa9 podien ser anomenades \xc2\xabcavallers\xc2\xbb d'aquests ordes.\n_START_SECTION_\nLa doctrina de preempci\xc3\xb3 o doctrina del lapse\n_START_PARAGRAPH_\nLa doctrina del lapse o doctrina de preempci\xc3\xb3 era una pol\xc3\xadtica d'annexi\xc3\xb3 d'Estats indis elaborada per Lord Dalhousie mentre fou Governador General de l'\xc3\x8dndia entre 1848 i 1856. _NEWLINE_Segons la doctrina, tot territori o Estat principesc sota la influ\xc3\xa8ncia directa (paramountcy) de la Companyia Brit\xc3\xa0nica de les \xc3\x8dndies Orientals (East India Company), estat vassall sota el sistema de subsidiarietat brit\xc3\xa0nica, seria autom\xc3\xa0ticament annexat, si el dirigent no tingu\xc3\xa9s hereu natural al tron, en oposici\xc3\xb3 a la tradici\xc3\xb3 \xc3\xadndia d'adopci\xc3\xb3 en aquesta eventualitat._NEWLINE_En resposta a la seva adopci\xc3\xb3, la Companyia es va trobar en posici\xc3\xb3 d'estendre la seva jurisdicci\xc3\xb3 sobre un gran nombre de regions repartides en el subcontinent. Va annexar aix\xc3\xad els estats de Satara (1848), Jaitpur i Sambalpur (1849), Baghat (1850), Mewar (1852), Nagpur (1854), Jhansi (1855) i Oudh (1856) -tot acusant els nababs de mal govern-, utilitzant aquesta doctrina. Amb el temps, va esdevenir la causa d'un gran descontentament al si de la societat \xc3\xadndia i va ser una de les causes de la revolta dels sipais de 1857._NEWLINE_La doctrina del lapse ser\xc3\xa0 abandonada l'endem\xc3\xa0 de la rebel\xc2\xb7li\xc3\xb3, igual com el control de l'\xc3\x8dndia per l'East India Company que va passar a la corona brit\xc3\xa0nica, i per b\xc3\xa9 que cap dels estats absorbits per l'East India Company no va recobrar la seva sobirania, ja no hi va haver, llavors, cap altra annexi\xc3\xb3 per part dels brit\xc3\xa0nics.\n_START_SECTION_\nOrganitzaci\xc3\xb3\n_START_PARAGRAPH_\nEls quatre majors Estats principescos - Hyderabad, Mysore, Jammu i Caixmir, i Baroda - estaven sota l'autoritat directa del Governador General. Dues ag\xc3\xa8ncies, l'Ag\xc3\xa8ncia de Rajputana (Rajputana Agency) i l'Ag\xc3\xa8ncia de l'\xc3\x8dndia Central (Central India Agency), supervisaven respectivament 20 i 148 Estats principescos. Els Estats restants acollien un oficial pol\xc3\xadtic o un agent del govern que retia comptes als administradors de les prov\xc3\xadncies de l'\xc3\x8dndia. Cinc Estats principescos estaven sota l'autoritat de l'Ag\xc3\xa8ncia dels Estats de Madras, 353 sota la Presid\xc3\xa8ncia de Bombai, 26 sota la Presid\xc3\xa8ncia de Bengala, 2 sota la de l'Assam, 34 sota l'Ag\xc3\xa8ncia dels Estats del Panjab, 15 sota la de les Prov\xc3\xadncies Centrals i Berar (Central Prov\xc3\xadncies and Berar) i 2 sota la de les Prov\xc3\xadncies Unides.\n_START_SECTION_\nDespr\xc3\xa9s de la independ\xc3\xa8ncia\n_START_PARAGRAPH_\nLa independ\xc3\xa8ncia de l'\xc3\x8dndia va plantejar el problema dels Estats principescos\xc2\xa0: havien de ser integrats a l'\xc3\x8dndia nova o (re)esdevenir independents, recobrant aix\xc3\xad la llibertat de contreure acords amb l'\xc3\x8dndia o el Pakistan\xc2\xa0? _NEWLINE_En l'aspecte jur\xc3\xaddic, la soluci\xc3\xb3 de la independ\xc3\xa8ncia s'imposava, ja que els pr\xc3\xadnceps indis nom\xc3\xa9s havien delegat els seus poders a la Corona del Regne Unit\xc2\xa0: des del moment que aquesta es retirava de l'\xc3\x8dndia, havia de restituir-se la integritat dels seus poders als pr\xc3\xadnceps. _NEWLINE_Aquesta soluci\xc3\xb3 va ser la primera preconitzada pel Virrei Llu\xc3\xads Mountbatten; no va rebre tanmateix l'assentiment de Jawaharlal Nehru i del Partit del Congr\xc3\xa9s. _NEWLINE_Es va optar, doncs, per l'opci\xc3\xb3 de la integraci\xc3\xb3. _NEWLINE_Despr\xc3\xa9s de la independ\xc3\xa8ncia de 1947, els Estats principescos van tenir, doncs, la possibilitat de triar entre unir-se a l'\xc3\x8dndia o integrar-se al Pakistan; aquesta tria li corresponia al pr\xc3\xadncep i no a la poblaci\xc3\xb3 de l'Estat. De fet, la majoria dels Estats principescos, van decidir incorporar-se a una de les dues noves nacions i el proc\xc3\xa9s d'integraci\xc3\xb3 es va desenvolupar pac\xc3\xadficament, a excepci\xc3\xb3 de tres casos espinosos - Junagadh, Hyderab\xc3\xa2d i Jammu i Caixmir.\n_START_SECTION_\nJunagarh\n_START_PARAGRAPH_\nJunagarh, un dels Estats de la pen\xc3\xadnsula de Kathiawar - avui part de l'Estat del Gujarat - la poblaci\xc3\xb3 del qual era de majoria hind\xc3\xba, va integrar-se al Pakistan segons els desitjos del seu nabab. Aquesta situaci\xc3\xb3 va comportar una revolta popular i Junagarh va ser enva\xc3\xaft pel micro estat ve\xc3\xad de Mangrol. Finalment, en 1948, Junagarh va ser annexat per l'\xc3\x8dndia, i el nabab es va refugiar a Karachi.\n_START_SECTION_\nHyderabad\n_START_PARAGRAPH_\nUn dest\xc3\xad semblant es va presentar al Nizam d'Hyderabad. Aquest, musulm\xc3\xa0 i al capdavant d'un estat de grand\xc3\xa0ria respectable, havia escollit continuar sent independent, en comptes d'unir-se al Pakistan. Despr\xc3\xa9s de nombrosos debats pol\xc3\xadtics infructuosos, quan els Razakar, la mil\xc3\xadcia irregular del primer ministre del Nizam, van comen\xc3\xa7ar a terroritzar els trens que passaven a trav\xc3\xa9s de l'Estat de Hyderabad, l'\xc3\x8dndia va llan\xc3\xa7ar una operaci\xc3\xb3 polic\xc3\xadaca, de fet una invasi\xc3\xb3 militar, que va ser seguit de l'annexi\xc3\xb3 de Hyderabad. El Nizam va ser deposat, per\xc3\xb2 tanmateix va ser autoritzat a quedar-se a Hyderabad.\n_START_SECTION_\nJammu i Caixmir\n_START_PARAGRAPH_\nJammu i Caixmir era governat per un maharaj\xc3\xa0 hind\xc3\xba mentre que la seva poblaci\xc3\xb3 era, com avui d'altra banda, majorit\xc3\xa0riament musulmana. Aquest va treure profit de la situaci\xc3\xb3 del seu Estat, que no estava enclavat ni a l'\xc3\x8dndia ni al Pakistan, per proclamar la seva independ\xc3\xa8ncia. _NEWLINE_En t\xc3\xa9mer que el Caixmir no escoll\xc3\xads finalment la seva integraci\xc3\xb3 a l'\xc3\x8dndia, Mohammed Ali Jinnah, president de la rep\xc3\xbablica del Pakistan, va subornar els guerrers pathans de les zones tribals de la prov\xc3\xadncia de la North-East Frontier per tal que travessin la frontera novament definida i es posessin en marxa cap a Srinagar; per\xc3\xb2 es van dedicar, mentre eren al cam\xc3\xad, als seus costums de pillatge. Aquesta penetraci\xc3\xb3 va for\xc3\xa7ar el maharaj\xc3\xa0 a prendre una decisi\xc3\xb3 i aquests retards causats pels pillatges li van permetre demanar l'ajuda militar de l'\xc3\x8dndia. Aquesta ajuda tingu\xc3\xa9 com a contraprestaci\xc3\xb3 la integraci\xc3\xb3 del seu Estat en la rep\xc3\xbablica \xc3\xadndia, la qual cosa \xc3\xa9s a l'origen de les tensions entre l'\xc3\x8dndia i el Pakistan des d'aquesta data.\n_START_SECTION_\nVisi\xc3\xb3 de conjunt\n_START_PARAGRAPH_\nEls Estats principescos que van escollir l'\xc3\x8dndia van ser absorbits pel sistema administratiu del pa\xc3\xads, i tots els pr\xc3\xadnceps van ser deposats pac\xc3\xadficament. Cada dirigent va veure's atribu\xc3\xafda, seguint el model de la monarquia brit\xc3\xa0nica i seguint el seu rang, una llista civil, \xc3\xa9s a dir una pensi\xc3\xb3, anomenades aqu\xc3\xad privy purses, que li permetia conservar un cert tren de vida compatible amb la seva posici\xc3\xb3. Tanmateix, rompent amb aquests compromisos, el govern d'Indira Gandhi suprimir\xc3\xa0, en 1972, tots els t\xc3\xadtols i privilegis reials i parar\xc3\xa0 el pagament de les llistes civils, per una esmena, datada el 31 de juliol de 1971, a la Constituci\xc3\xb3 de l'\xc3\x8dndia\xc2\xa0: \xc2\xabEl concepte de dirigents, associat a les llistes civils i privilegis especials sense relaci\xc3\xb3 amb qualsevol funci\xc3\xb3 en curs o per ra\xc3\xb3 social, \xc3\xa9s incompatible amb un ordre social igualitari\xc2\xbb (The concepte of rulership, with privy purses and special privileges unrelated to any current functions and social purposes, is incompatible with any egalitarian social order). _NEWLINE_Aquest canvi va comportar un cop de gr\xc3\xa0cia al tren de vida, ja de per s\xc3\xad molt malm\xc3\xa8s, dels raj\xc3\xa0s i nababs; alguns van optar per fer carrera pol\xc3\xadtica o diplom\xc3\xa0tica al servei del nou estat indi, i altres, descobrint els seus dots de gestor, van transformar els seus palaus en establiments hotelers, el que va fer la fortuna, per exemple, del maharana de Mewar, amb el seu c\xc3\xa8lebre Lake Palace Hotel sobre el llac Pichola."